[pic] | EUROOPAN YHTEISÖJEN KOMISSIO |

Bryssel 21.6.2007

KOM(2007) 351 lopullinen

2007/0120 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Montenegron tasavallan väliaikaisen sopimuksen allekirjoittamisesta ja tekemisestä

(komission esittämä)

PERUSTELUT

1. Liitteenä oleva ehdotus neuvoston päätökseksi muodostaa oikeusvälineen, jonka perusteella Euroopan yhteisön ja Montenegron tasavallan, jäljempänä ’Montenegro’, väliaikainen sopimus voidaan allekirjoittaa ja tehdä[1].

2. Neuvoston 24. heinäkuuta 2006 vahvistamien neuvotteluohjeiden mukaisesti komissio sai 15. maaliskuuta 2007 päätökseen vakautus- ja assosiaatiosopimusta koskevat neuvottelut Montenegron kanssa. Komissio ehdottaa neuvostolle, että vakautus- ja assosiaatiosopimus allekirjoitetaan samanaikaisesti. Vakautus- ja assosiaatiosopimus tulee voimaan kuitenkin vasta sen jälkeen, kun Montenegro, yhteisö ja jäsenvaltiot ovat ratifioineet sen.

4. Neuvotteluohjeiden sekä vakautus- ja assosiaatiosopimuksen 139 artiklan mukaisesti komissio ehdottaa, että odotettaessa vakautus- ja assosiaatiosopimuksen ratifiointia tehdään väliaikainen sopimus, jotta kauppaa ja kaupan liitännäistoimenpiteitä koskevat määräykset voidaan saattaa voimaan mahdollisimman pian vakautus- ja assosiaatiosopimuksen allekirjoittamisen jälkeen. Komissio on neuvotellut Montenegron kanssa väliaikaisen sopimuksen tekstin ja parafoi sen 28. helmikuuta 2006.

5. Poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta 18 päivänä syyskuuta 2000 annetussa neuvoston asetuksessa (EY) N:o 2007/2000[2] säädettyjä suotuisampia kauppamyönnytyksiä sovelletaan edelleen rinnan väliaikaisen sopimuksen kanssa.

6. Komissio pyytää neuvostoa vahvistamaan neuvottelujen tulokset ja allekirjoittamaan ja tekemään väliaikaisen sopimuksen Euroopan yhteisön puolesta oheisen ehdotuksen perusteella.

2007/0120 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Montenegron tasavallan väliaikaisen sopimuksen allekirjoittamisesta ja tekemisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ja 300 artiklan 3 kohdan ensimmäisen virkkeen kanssa,

ottaa huomioon komission ehdotuksen,

sekä katsoo seuraavaa:

(1) On tarpeen hyväksyä Euroopan yhteisön ja Montenegron tasavallan kauppaa ja kaupan liitännäistoimenpiteitä koskeva väliaikainen sopimus Brysselissä […] 2007 allekirjoitetun Euroopan yhteisön ja niiden jäsenvaltioiden sekä Montenegron tasavallan välisen vakautus- ja assosiaatiosopimuksen voimaantuloon asti.

(2) Sopimuksen kauppaa koskevat määräykset ovat luonteeltaan poikkeuksellisia ja ne liittyvät vakautus- ja assosiaatioprosessin yhteydessä toteutettavaan politiikkaan; ne eivät muodosta Euroopan unionille ennakkotapausta yhteisön kauppapolitiikassa suhteessa muihin yhteisön ulkopuolisiin maihin kuin Länsi-Balkanin maihin.

(3) Sopimus olisi sen vuoksi allekirjoitettava ja hyväksyttävä,

ON PÄÄTTÄNYT SEURAAVAA:

1 artikla

1. Hyväksytään yhteisön puolesta Euroopan yhteisön ja Montenegron tasavallan välinen kauppaa ja kaupan liitännäistoimenpiteitä koskeva väliaikainen sopimus, sen liitteet ja pöytäkirjat, yhteiset julistukset ja päätösasiakirjaan liitetty Euroopan yhteisön julistus.

2. Edellä 1 kohdassa tarkoitettujen asiakirjojen tekstit ovat tämän päätöksen liitteenä.

2 artikla

Neuvoston puheenjohtaja oikeutetaan nimeämään henkilö(t), jo(i)lla on valtuudet allekirjoittaa sopimus ja tallettaa sopimuksen 60 artiklassa tarkoitettu hyväksymisasiakirja yhteisön puolesta.

Tehty Brysselissä

Neuvoston puolesta

Puheenjohtaja

[1] Väliaikaisen sopimuksen tekemisen edellytyksenä on vakautus- ja assosiaatiosopimuksen allekirjoittaminen, jonka on määrä tapahtua Brysselissä vuoden 2007 toisella tai kolmannella neljänneksellä. Jotta väliaikainen sopimus voitaisiin saattaa voimaan mahdollisimman pian, nämä kaksi menettelyä on aloitettu samanaikaisesti.

[2] EYVL L 240, 23.9.2000, s. 1, asetus sellaisena kuin se on viimeksi muutettuna asetuksella (EY) N:o 1946/2005 (EUVL L 312, 29.11.2005, s. 1).